03/02/2015 | Administración LocalMunicipal
Dodro
Aprobación definitiva da modificación da Ordenanza fiscal número 24, reguladora da taxa polos servizos facultativos que se presten en obras municipais

ANUNCIO Aprobación definitiva da modificación da Ordenanza fiscal número 24, reguladora da taxa polos servizos facultativos que se presten en obras municipais. O Pleno municipal, na sesión ordinaria que se celebrou o día 21 de novembro de 2014, aprobou provisionalmente a modificación da Ordenanza fiscal n.º 24, reguladora da taxa polos servizos facultativos que se presten en obras municipais Logo de transcorrer o prazo de exposición pública do acordo de aprobación inicial da modificación da ordenanza (BOP núm.236, do 10 de decembro de 2014), ao non se presentar ningunha alegación, considérase aprobada definitivamente, ao abeiro do establecido no artigo 49. c) da Lei reguladora das bases de réxime local. Consonte co previsto no artigo 70.2 da Lei 7/1985, do 2 de abril e 17.4 do Real decreto lexislativo 2/2004, do 5 de marzo, e para os efectos da súa entrada en vigor, publícase o texto íntegro da ordenanza fiscal modificada: Ordenanza fiscal número 24, reguladora da taxa polos servizos facultativos que se presten en obras municipais ARTIGO 1.–FUNDAMENTO LEGAL. Ao abeiro das facultades concedidas polos artigos 133.2 e 142 da Constitución e polo artigo 106 da Lei 7/1985, do 2 de abril, reguladora das bases do réxime local, e, de conformidade co disposto nos artigos 15 a 19 do Real decreto lexislativo 2/2004, que aproba o texto refundido da lei reguladora das facendas locais, este Concello establece a taxa polos servizos facultativos que se presten en obras municipais, que se rexerá pola presente ordenanza fiscal, segundo o establecido no artigo 57 do citado Real decreto lexislativo. ARTIGO 2.–FEITO IMPOÑIBLE. Constitúe o feito impoñible da taxa a prestación por este Concello, a través dos seus servizos técnicos propios ou concertados, da elaboración de proxectos, dirección, inspección, coordinación e prevención de obras contratadas ou adxudicadas polo Concello. ARTIGO 3.–SUXEITO PASIVO. Serán suxeitos pasivos da taxa que se regula nesta ordenanza, en concepto de contribuíntes, as persoas físicas e xurídicas, así como as entidades a que se refire o artigo 35.4 da Lei 58/2003, do 17 de decembro, xeral tributaria, que soliciten ou resulten beneficiadas ou afectadas pola actividade administrativa que constitúe o obxecto desta taxa. ARTIGO 4.–EXENCIÓNS, REDUCIÓNS E BONIFICACIÓNS. Non poderán recoñecerse outros beneficios fiscais que os expresamente previstos nas normas con rango de lei ou os derivados da aplicación de tratados internacionais, segundo o disposto no artigo 9 do Real decreto lexislativo 2/2004, do 5 de marzo, que aproba o texto refundido da Lei reguladora das facendas locais. ARTIGO 5.–CONTÍA. A contía da taxa regulada por esta ordenanza será do 4% do importe do orzamento base de licitación das obras, que se obterá incrementando ó presuposto de execución material nos seguintes conceptos: 1.–Gastos xerais de estrutura que inciden sobre o contrato, cifrados nas seguintes porcentaxes aplicadas sobre o presuposto de execución material: – Do 13% ó 17%, en concepto de gastos xerais da empresa que inciden sobre o coste das obras e demais derivados do contrato. – O 6% en concepto de beneficio industrial do contratista. – IVE excluído. Aplicando, no seu caso, o coeficiente de baixa, que se determinará parcialmente en función do presuposto base de licitación adxudicado (incluídos gastos xerais e beneficio industrial, sen IVE). ARTIGO 6.–DEVENGO. Devéngase a taxa e nace a obriga de contribuír cando se inicie a actividade municipal que constitúe o seu feito impoñible e, no momento da sinatura do contrato, deberá realizarse un depósito previo, de conformidade co disposto no artigo 26.1. a) do Texto Refundido da Lei Reguladora das Facendas Locais (aprobada mediante o Real decreto lexislativo 2/2004, do 5 de marzo), podendo procederse á súa ampliación no caso de preverse insuficiente polo propio desenvolvemento das obras. ARTIGO 7.–XESTIÓN, LIQUIDACIÓN E RECADACIÓN.1.–A liquidación da taxa aprobarase polo órgano municipal competente xunto coa derradeira certificación expedida polo Servizo Técnico Municipal e, de ser por medios alleos, coa súa conformidade; o seu importe deducirase do depósito previo constituído e procederase á devolución da diferenza en caso de saldo a favor do contratista.2.–No suposto de que o saldo resultante fose a favor do Concello notificaráselle ao suxeito pasivo con suxeición aos prazos e ao procedemento previsto no Regulamento Xeral de Recadación. Podendo acudir non obstante á figura da compensación de débedas que recaería sobre o propio contratista e/ou sobre a entidade solicitante do servizo. ARTIGO 8.–INFRACCIÓNS E SANCIÓNS. Aplicarase o réxime de infraccións e sancións reguladas na Lei xeral tributaria e nas disposicións que a complementen e desenvolvan. DISPOSICIÓN FINAL A presente modificación da Ordenanza Fiscal núm.24 pola que se regula a taxa polos servizos facultativos que se presten en obras municipais entrará en vigor o mesmo día da súa publicación íntegra no Boletín Oficial da Provincia, unha vez cumprido o prazo establecido no artigo 65.2 da Lei 7/1985, do 2 de abril, reguladora das Bases de Réxime Local. Contra a citada aprobación definitiva, pódese interpoñer o recurso contencioso-administrativo, segundo o disposto na lexislación vixente. Dodo, 22 de xaneiro de 2015. O alcalde Valentín Alfonsín Somoza